**Териториално статистическо бюро - Югоизток**

Отдел „Статистически изследвания - Сливен“

**ОБРАЗОВАНИЕ В ОБЛАСТ СЛИВЕН ПРЕЗ УЧЕБНАТА 2024/2025 ГОДИНА**

Основните резултати от провежданите от Националния статистически институт (НСИ) ежегодни изчерпателни изследвания, характеризиращи дейността на образователните институции на територията на област Сливен, са следните:

* през учебната 2024/2025 година в предучилищното образование (детските градини и подготвителните групи в училищата) са записани 6 129 деца;
* към 31.12.2024 г. в област Сливен функционират 68 училища, в които са записани 20 258 ученици;
* основно образование през 2024 г. са завършили 1 539 ученици, а средно - 920;
* записаните в различните степени на висшето образование („професионален бакалавър“, „бакалавър“ и „магистър“) за академичната 2024/2025 учебна година са 1 512;
* към 31.12.2024 г. за придобиване на образователна и научна степен „доктор“ в област Сливен се обучават 5 лица.

**Предучилищно образование**

Към 31.12.2024 г. в област Сливен функционират 59 самостоятелните детски градини. В предучилищното образование, провеждано в детските градини и подготвителните групи в училищата, са записани 6 129 деца, от които 51.8%, са момчета (виж фиг. 1).

Обхватът на децата в детските градини за учебната 2024/2025 година, изчислен чрез груповия нетен коефициент на записване[[1]](#footnote-1), е 72.7%.

Средният брой деца в една самостоятелна детска градина за областта е 104 (в сравнение със среден брой от 119 деца на национално ниво).

Педагогическият персонал зает в предучилищното образование в областта, е 547 души, като детските учители са 88.3% от общия брой.

**Фиг. 1. Деца в детските градини в област Сливен**

**Училищно образование**

Към 31.12.2024 г., в област Сливен функционират 68 училища, от които 6 начални, 37 основни, 1 обединено, 3 гимназии, 10 средни училища, 1 спортно училище, 2 училища по изкуствата и 8 професионални гимназии.

Броят на учениците, записани във всички видове училища, е 20 258. Средно на една паралелка в училищата се падат по 21 ученици.

В професионални програми са записани 4 484 ученици, като сред тях преобладават момчетата - 62.9% от общия брой.

Обхватът на училищното образование, изчислен чрез груповия нетен коефициент на записване[[2]](#footnote-2) за учебната 2024/2025 година, е:

* 88.1% за началния етап на образование,
* 77.3% за прогимназиален етап и
* 57.2% за гимназиален етап.

Основно образование през 2024 г. са завършили 1 539 ученици, а средно - 920.

Степен на професионална квалификация е придобита, както следва:

* първа степен - 59 ученици;
* втора и трета степен - съответно 69 и 430 ученици.

При завършилите програми за придобиване на трета степен професионална квалификация най-висок е относителният дял на учениците, изучавали специалности в област[[3]](#footnote-3):

* „Услуги за личността“ (31.9%);
* „Стопанско управление и администрация“ (22.1%);
* „Техника“ (13.5%);
* „Изкуства“ (12.1%);
* „Информатика“ (10.9%).

През учебната 2024/2025 година учителите (вкл. директори и заместник-директори с преподавателска заетост) във всички видове училища са 1 839. В учителската професия преобладават жените – 79.4% от общия брой, а 34.4% от всички учители са на възраст 55 или повече години.

**Фиг. 2. Преподаватели в общообразователните училища в област Сливен по възрастови групи през 2024/2025 учебна година**

**Професионално обучение за възрастни**

В програми за професионално обучение срещу заплащане за придобиване на степен на професионална квалификация в центрове за професионално обучение и професионални гимназии през 2024 г. са били записани 211 лица на възраст 16 и повече години. По степени на професионална квалификация разпределението им е следното: първа степен - 59, втора степен - 57, и трета степен - 95.

**Висше образование**

През учебната 2024/2025 година студентите в област Сливен, записани в четирите образователно-квалификационни степени „професионален бакалавър“, „бакалавър“, „магистър“ и „доктор“ са 1 517.

**Колежи (образователно-квалификационна степен „професионален бакалавър“)**

През учебната 2024/2025 година за придобиване на образователно-квалификационна степен (ОКС) „професионален бакалавър“ в колежите в областта се обучават 233 студенти.

През 2024 г. ОКС „професионален бакалавър“ са придобили 56 студенти, от които 46.4% са жени. Дипломираните са в специалности в следните области на образование[[4]](#footnote-4):

* „Технически науки и технически професии“ - 28 души (50.0%);
* „Добив и производствени технологии“ - 18 души (32.1%);
* „Персонални услуги“ - 10 души (17.9%).

**Университети (образователно-квалификационни степени „бакалавър“ и „магистър“)**

В област Сливен в университетите през учебната 2024/2025 година за придобиване на ОКС „бакалавър“ и „магистър“ се обучават 1 279 студенти, от които ОКС „бакалавър“ са 747, а ОКС „магистър“ 532 студента.

През 2024 г. в университетите в област Сливен са се дипломирали 385 души, от които придобилите ОКС „бакалавър“ са 124 студенти, а ОКС „магистър“ 261 студента.

Броят на дипломираните е най-висок в областите на образование:

* „Технически науки и технически професии“ - 176 души (45.7%);
* „Образование“ - 110 души (28.6%);
* „Здравеопазване“ - 38 души (9.9%).

**Образователна и научна степен „доктор“**

Към 31.12.2024 г. в област Сливен се обучават общо 5 докторанти.

През 2024 г. образователна и научна степен „доктор“ са придобили 5 души, от които 3 са жени. Дипломираните са в следните области на образование:

* „Технически науки и технически професии“ - 4 души;
* „Науки за обществото и човешкото поведение“ - 1 докторант.

**Методологични бележки**

От 2021/2022 учебна година Националният статистически институт (НСИ) промени източника на данни за изследванията на предучилищното и училищното образование, като използва изцяло информация от административните регистри на Министерството на образованието и науката, поради което е налице прекъсване на динамичния ред. Допълнителна информация е публикувана на интернет сайта на НСИ към [метаданните за изследванията](https://nsi.bg/statistical-data/181/).

От учебната 2023/2024 година НСИ промени източника на данни за студентите и докторантите във висшето образование, като използва изцяло информация от административните регистри на Министерството на образованието и науката, поради което е налице прекъсване на динамичния ред.

Статистиката на образованието е изградена на базата на Регламент № 452 от 2008 г. на Европейския парламент и на Съвета относно изготвянето и развитието на статистиката на образованието и ученето през целия живот, действащата нормативна уредба в България в областта на образованието, Международната стандартна класификация на образованието (МСКО) - ревизия 2011 г. (ISCED 2011) и съпътстващите я методически ръководства.

МСКО е създадена да служи като рамка за класифициране на образователни дейности в определени програми и свързаните с тях квалификации в международно признати категории.

Националният статистически институт провежда ежегодни изчерпателни изследвания, характеризиращи дейността на образователните институции.

Образователни институции са тези, които директно провеждат обучение по образователни програми с учащи в организирани класове (групи) на място или чрез дистанционна форма на обучение. Провежданите в тях програми водят до придобиване на степен на образование и/или степен на професионална квалификация. Неформалното образование и самостоятелното обучение не попадат в обхвата на образователната система според използваните дефиниции на МСКО 2011.

Чрез своите изследвания НСИ се стреми да установи броя на учащите в системата на образованието към определена дата на наблюдение. На тази основа се изчислява международно възприетият показател „степен на участие на населението в образователната система“ като относителен дял на записаните ученици от определена възрастова група към броя на постоянното население на страната от същата възрастова група.

Повече информация и данни за статистиката на образованието могат да се намерят на сайта на НСИ, [раздел „Образование и учене през целия живот“](https://nsi.bg/statistical-data/181/), както и в [Информационна система „ИНФОСТАТ“](https://infostat.nsi.bg/infostat/pages/module.jsf?x_2=42).

1. Груповият нетен коефициент на записване на децата в детските градини се изчислява в проценти като отношение на броя на децата в детските градини във възрастовата група 3 - 6 години към броя на населението в същата възрастова група. [↑](#footnote-ref-1)
2. Груповият нетен коефициент на записване в училищното образование е изчислен в проценти като отношение на броя на учениците на възраст 7-10 години в началното образование, 11-13 години в прогимназиалното и 14-18 години в гимназиалното образование към броя на населението в същите възрастови групи. [↑](#footnote-ref-2)
3. За професионалното образование и обучение областите на образование са представени според Списъка на професиите за професионално образование. [↑](#footnote-ref-3)
4. Съгласно Класификация на областите на образование и обучение 2015 (КОО - 2015). [↑](#footnote-ref-4)